

**Ein blaenoriaethau drafft ar gyfer 2021 i 2026:**

Cefnogi gofal cymdeithasol a’r blynyddoedd cynnar yng Nghymru

**Dweud eich dweud ar ein cynllun drafft**

Ymgynghoriad yn cau ar
13 Tachwedd 2020

**Manylion cyswllt**

**Gofal Cymdeithasol Cymru**

Tŷ South Gate

Wood Street

Caerdydd

CF10 1EW

Ffôn: 0300 3033 444

Minicom: 029 2078 0680

E-bost: gwybodaeth@gofalcymdeithasol.cymru

**gofalcymdeithasol.cymru**

Twitter: @GofCymdeithasol

© 2020 Gofal Cymdeithasol Cymru

Cedwir pob hawl. Ni cheir atgynhyrchu unrhyw ran o’r cyhoeddiad hwn na’i gadw mewn system adferadwy na’i drosglwyddo mewn unrhyw ddull na thrwy unrhyw gyfrwng heb ganiatâd ysgrifenedig Gofal Cymdeithasol Cymru ymlaen llaw. Dylai ymholiadau am atgynhyrchu y tu hwnt i’r hyn a ganiateir yn benodol gan y gyfraith gael eu hanfon at Brif Weithredwr Gofal Cymdeithasol Cymru yn y cyfeiriad a roddir uchod.

**Fformatau arail:** Mae’r ddogfen hon ar gael mewn testun bras, Braille ac ieithoedd eraill, os oes angen. Gallwch holi am y rhain drwy ddefnyddio’r manylion cyswllt uchod. Mae’r ddogfen hon ar gael yn Saesneg hefyd.

**Trosolwg**

Rydym eisiau eich barn a’ch syniadau ar ein blaenoriaethau drafft a fydd yn ein cefnogi i ddatblygu ein Cynllun Strategol 5 mlynedd ar gyfer 2021 i 2026.

**Sut i ymateb**

Os hoffech chi ddweud eich dweud ar ein blaenoriaethau arfaethedig, gallwch wneud hynny drwy:

* gwblhau’r arolwg ar-lein yn: <https://www.surveymonkey.co.uk/r/cynllunstrategol>
* cwblhau’r ddogfen hon a’i e-bostio at: rhian.jones@gofalcymdeithasol.cymru
* cwblhau’r ddogfen hon a’i hanfon drwy’r post at: Rhian Jones, Gofal Cymdeithasol Cymru, Tŷ South Gate House, Wood Street, Caerdydd CF10 1EW
* gofyn am drafodaeth yn un o’ch cyfarfodydd rheolaidd.

Dyddiad cau'r ymgynghoriad yw **5pm, 13 Tachwedd 2020**.

Ar ôl i’r ymgynghoriad ddod i ben, byddwn yn ystyried yr holl adborth ac yn cyhoeddi adroddiad am yr ymatebion a gawsom ar ein gwefan yn [gofalcymdeithasol.cymru/ymgynghoriadau](https://gofalcymdeithasol.cymru/ymgynghoriadau). Byddwn yn cyhoeddi fersiwn derfynol *Ein cynllun strategol 2021 i 2026* yn ystod y gaeaf ac yn dechrau rhoi’r cynllun ar waith o fis Ebrill 2021 ymlaen.

Diolch i chi am roi o’ch amser i rannu eich barn â ni.

**Sut y byddwn yn defnyddio’r safbwyntiau a’r wybodaeth a roddwch i ni**

Bydd unrhyw ymateb a anfonwch atom yn cael ei weld yn llawn gan yr aelodau staff sy’n ymdrin â’r ymgynghoriad hwn a’n cynllun strategol 5 mlynedd. Efallai y bydd aelodau eraill o staff yn ei weld hefyd i helpu i gynllunio ymgynghoriadau yn y dyfodol. Byddwn yn cyhoeddi crynodeb o’r ymatebion i’r ddogfen hon.

Efallai y byddwn yn cyhoeddi ymatebion yn llawn hefyd. Fel rheol, cyhoeddir enw a chyfeiriad yr unigolyn neu’r sefydliad a anfonodd yr ymateb gyda’r ymateb. Mae hyn yn helpu i ddangos i’r ymgynghoriad gael ei gynnal yn briodol. Os nad ydych am i’ch enw neu gyfeiriad gael ei gyhoeddi, dywedwch wrthym yn ysgrifenedig pan fyddwch chi’n anfon eich ymateb. Byddwn wedyn yn cuddio’r manylion hynny.

Gall y bydd enwau neu gyfeiriadau a guddir gennym yn dal i gael eu cyhoeddi yn nes ymlaen, ond nid ydym yn credu y byddai hyn yn digwydd yn aml iawn. Mae Deddf Rhyddid Gwybodaeth 2000 a Rheoliadau Gwybodaeth Amgylcheddol 2004 yn caniatáu i’r cyhoedd ofyn am weld gwybodaeth sydd yn cael ei chadw gan lawer o gyrff cyhoeddus, gan gynnwys Gofal Cymdeithasol Cymru. Mae hyn yn cynnwys gwybodaeth sydd heb ei chyhoeddi.

Fodd bynnag, mae’r gyfraith yn caniatáu hefyd i ni ddal gwybodaeth yn ôl mewn rhai amgylchiadau. Os bydd unrhyw un yn gofyn am weld gwybodaeth rydym wedi’i dal yn ôl, bydd yn rhaid i ni benderfynu a ddylid ei rhyddhau. Os yw rhywun wedi gofyn am beidio â chyhoeddi eu henw a’u cyfeiriad, mae hynny’n ffaith bwysig y byddem yn ei hystyried. Fodd bynnag, weithiau bydd rhesymau pwysig pam y byddai’n rhaid i ni ddatgelu enw a chyfeiriad rhywun, er eu bod wedi gofyn iddynt beidio â chael eu cyhoeddi. Byddem yn cysylltu â’r unigolyn ac yn holi ei farn cyn i ni benderfynu datgelu’r wybodaeth.

**Ein blaenoriaethau drafft ar gyfer 2021 i 2026: ymgynghoriad**

**Rhagair gan ein Cadeirydd a’n Prif Weithredwr**

Mae gofal cymdeithasol yn bwysig i bob un ohonom. Mae’n cyffwrdd â phob un ohonom rywbryd yn ein bywydau. Mae’n bwysig bod plant ac oedolion mewn cymunedau ym mhob rhan o Gymru yn gallu dibynnu ar ofal cymdeithasol a gofal plant o ansawdd uchel i’w helpu i fyw’r bywydau sy’n bwysig iddynt.

Mae system gref ar gyfer gofal cymdeithasol a’r blynyddoedd cynnar yng Nghymru yn sicrhau ein bod yn gallu lleihau effaith anfantais drwy dlodi, esgeulustod, salwch neu anabledd. Mae’r anfanteision hyn yn arwain yn aml at anghydraddoldebau iechyd a rhagolygon gwaelach i blant gyrraedd eu potensial neu i oedolion gyflawni bywydau bodlon. Amlygwyd anghydraddoldebau o’r fath yn glir gan y pandemig COVID-19.

Mae gweithwyr gofal cymdeithasol yn chwarae rhan hanfodol wrth ofalu am oedolion, plant, eu teuluoedd a gofalwyr yn ein cymunedau. Mae gweithwyr gofal cymdeithasol yn helpu pobl i fyw'r bywydau y maent yn dymuno’u byw, gan gefnogi pobl i ddatblygu, parhau’n weithgar ac yn annibynnol, cadw’n ddiogel a chynnal cysylltiadau da rhyngddynt â’u cymunedau a rhwydweithiau ehangach. Maent yn gwneud hyn ar y cyd â theulu, ffrindiau, gwirfoddolwyr a gwasanaethau cyhoeddus eraill. Mae gweithwyr y blynyddoedd cynnar yn helpu i roi dechrau gwych mewn bywyd i’n plant ac yn rhoi cymorth gwerthfawr i rieni, ac fe welwyd hyn yn arbennig yn ystod y pandemig.

Mae’r sectorau gofal cymdeithasol i oedolion yn gwneud cyfraniad hanfodol at ffyniant economaidd yng Nghymru. Yn ôl ystadegau 2018, mae gofal cymdeithasol i oedolion yn cyfrannu £1.2 biliwn yn uniongyrchol i’r economi yng Nghymru bob blwyddyn a £2.2 biliwn yn gyffredinol, pan gaiff cyflenwyr a’u gweithwyr eu hystyried.

Mae gofal cymdeithasol i oedolion a phlant yn cyflogi 90,500[[1]](#footnote-1) o bobl yng Nghymru sy’n golygu mai dyma’r seithfed cyfrannwr mwyaf i economi Cymru. Mae’n cynnwys amrywiaeth eang o sefydliadau bach, canolig a mawr sy’n darparu gwaith i lawer yn uniongyrchol, ac yn galluogi eraill i ddilyn cyfleoedd addysg neu waith tra bod eu hanwyliaid yn cael cymorth.

Mae’r sector gofal plant yn chwarae rhan hollbwysig yn natblygiad economaidd a chymdeithasol Cymru hefyd, gan gyflogi 17,000 o bobl a chynhyrchu tua £1.2biliwn mewn incwm y flwyddyn[[2]](#footnote-2).

Mae’r pandemig presennol wedi dangos, os oedd angen unrhyw dystiolaeth bellach, pa mor hanfodol yw’r gweithluoedd gofal cymdeithasol a’r blynyddoedd cynnar i les pobl o bob oed mewn cymunedau ledled Cymru. Gan fod y gweithwyr hyn wedi ymateb i heriau enfawr pandemig COVID-19, drwy eu hymrwymiad a’u proffesiynoldeb, mae mwy o gydnabyddiaeth gan y cyhoedd bod gweithwyr gofal cymdeithasol a’r blynyddoedd cynnar yn weithwyr allweddol – ac nid mewn cyfnod o argyfwng yn unig. Mae’r gweithlu gofal cymdeithasol yn hollbwysig o ran darparu gofal gwych, 24 awr y dydd, 365 diwrnod o’r flwyddyn i bobl o bob oed ym mhob cymuned ledled Cymru. Mae’n bwysig cydnabod yr aberth sylweddol y mae’r gweithwyr hyn wedi’i wneud.

Mae sgil ac ymroddiad gweithwyr gofal cymdeithasol yn rhywbeth a gydnabyddir gan y cyhoedd yng Nghymru. Dangosodd Arolwg Omnibws Cymru a gynhaliwyd ym mis Mehefin 2020 fod gan 46 y cant o’r cyhoedd fwy o feddwl o weithwyr gofal cymdeithasol nag a oedd ganddynt ychydig fisoedd ynghynt. Teimlai dros 70 y cant o’r rhai a holwyd y dylai’r rhai sy’n gweithio ym maes gofal cymdeithasol elwa o gyflog ac amodau tebyg i weithwyr y GIG.

Dros y pum mlynedd nesaf, byddwn yn cofrestru’r rhan fwyaf o’r gweithlu gofal cymdeithasol, a bydd hynny’n helpu i godi statws y gweithwyr hyn yng Nghymru ymhellach. Os gallwn ddatblygu proffesiwn sy’n cael ei wobrwyo’n well, bydd yn helpu hefyd i ddenu mwy o bobl sydd â’r sgiliau a’r gwerthoedd cywir i rolau gofal. Mae angen i’r gweithlu gofal cymdeithasol adlewyrchu’r cymunedau y maent yn eu gwasanaethu o ran ethnigrwydd, rhyw a sgiliau yn y Gymraeg. Mae angen i ni sicrhau hefyd bod anghydraddoldebau, gwahaniaethu a bwlio a allai fodoli yn y sector yn parhau i gael trin mewn ffordd gadarn[[3]](#footnote-3).

Bydd oedolion a phlant, eu teuluoedd a’u gofalwyr yn parhau i ddibynnu ar ofal, caredigrwydd a sgiliau’r gweithlu gofal cymdeithasol a’r blynyddoedd cynnar dros y cyfnod heriol sydd o’n blaenau. Bydd Gofal Cymdeithasol Cymru yn gweithio ochr yn ochr â’r arweinwyr strategol ac yn parhau i wneud popeth o fewn ein gallu dros y gweithlu a’u cyflogwyr, yn ystod y cyfnod anodd hwn, a’u helpu i ganolbwyntio ar gynnig gofal a chymorth i rai o’r bobl sydd fwyaf agored i niwed yn ein cymunedau.

Mae’r weledigaeth ar gyfer gofal cymdeithasol a’r blynyddoedd cynnar i’w gweld yn glir mewn dwy ddogfen bwysig: mae dogfennau Llywodraeth Cymru *Cymru Iachach* a *Chynllun 10 mlynedd y Gweithlu Gofal Plant, Chwarae a’r Blynyddoedd Cynnar* yn darparu gweledigaeth ar gyfer dull system gyfan lle mae’r ffocws ar les pobl Cymru a’r dechrau gorau i’n plant.

Maent yn adeiladu ar Ddeddf Gwasanaethau Cymdeithasol a Llesiant (Cymru) 2014, sy’n llywio gwasanaethau cyhoeddus ar gyfer y blynyddoedd i ddod, ochr yn ochr â Deddf Rheoleiddio ac Arolygu Gofal Cymdeithasol (Cymru) 2016, sy’n moderneiddio’r trefniadau rheoleiddio a gwella, gan ganolbwyntio ar reoleiddio ar gyfer gwella. Mae’n bwysig ein bod ni, fel sefydliad arweinyddiaeth gyhoeddus, yn dangos ein gwerthoedd yn y ffordd rydym yn gweithio gyda’r egwyddorion sydd yn Neddf Llesiant Cenedlaethau’r Dyfodol (Cymru) 2015 a gwerthoedd Un Gwasanaeth Cyhoeddus Cymru.

Byddwn yn parhau i weithio gyda Llywodraeth Cymru a phartneriaid eraill i ddeall yn well effaith Brexit a chanlyniadau gadael yr UE ar y sector gofal cymdeithasol a’r blynyddoedd cynnar.

Bydd darpariaeth gwasanaethau gofal cymdeithasol a’r blynyddoedd cynnar yn parhau i newid, oherwydd effaith COVID-19, wrth i bawb ohonom ddatblygu dulliau newydd ar gyfer y dyfodol. Rydym yn cydnabod yr heriau a’r cyfleoedd sydd o’n blaenau ac yn awyddus i wneud yr hyn a allwn i gefnogi’r sector i adfer, sefydlogi a diwygio.

Rydym yn cydnabod bod angen i ofal cymdeithasol ymhen pum mlynedd fod yn wahanol iawn er mwyn ymateb i anghenion sy’n newid. Credwn fod hynny’n golygu bod angen i Gofal Cymdeithasol Cymru fod yn wahanol iawn hefyd. Y cynllun hwn yw ein hymgais gyntaf i fynd i’r afael â maint y newid y byddwn ni, a’r sector, yn ei wynebu dros y cyfnod i ddod. Mae angen iddo fod yn radical, ac mae angen iddo fod yn heriol.

Yn sgil trafodaethau gyda’r sector a’r dystiolaeth a gasglwyd gennym dros y tair blynedd ddiwethaf, yn enwedig yn ystod y pandemig presennol, rydym wedi nodi rhai blaenoriaethau drafft ynghylch yr hyn y credwn sy’n angenrheidiol ar gyfer y pum mlynedd nesaf. Mae hyn yn cynnwys rôl gryfach ar gyfer ymchwil a thystiolaeth, ffocws ar les a datblygiad y gweithlu, cymorth strategol ac ymarferol i’r rhai sy’n darparu gwasanaethau.

Ni fydd ein cynllun 5 mlynedd yn rhoi manylion ein gweithgareddau. Mae hyn er mwyn i ni allu addasu i anghenion newidiol y sector a’r amgylchedd rydyn ni’n gweithio ac yn byw ynddo. Bydd yn darparu ffordd glir ymlaen a bydd manylion ein gweithgareddau’n cael eu hegluro yn ein cynlluniau busnes blynyddol, a fydd i’w gweld ar ein gwefan.

Dim ond drwy weithio mewn partneriaeth â chi y gallwn gyflawni’r nodau yn ein cynllun 5 mlynedd. Byddwn yn atebol i chi am ein gwaith drwy Senedd Cymru.

Nawr rydym yn gofyn i chi ein helpu i wneud yn siŵr ei fod yn ein rhoi ar ben ffordd. A ydym yn canolbwyntio ar y pethau cywir? A ydym yn bod yn ddigon eofn? Beth fydd canlyniadau ein gwaith?

Felly mae angen eich adborth arnom i lunio ein blaenoriaethau hirdymor, fel y gallwn fod yn hyderus y bydd ein cynllun strategol pum mlynedd yn cefnogi gweithlu, cyflogwyr ac arweinwyr gofal cymdeithasol a’r blynyddoedd cynnar yng Nghymru.

Mick Giannasi, Cadeirydd, a Sue Evans, Prif Weithredwr

**Pwy ydym ni?**

Ni yw’r sefydliad cenedlaethol sy’n cefnogi gofal cymdeithasol a’r blynyddoedd cynnar yng Nghymru.

Ni yw rheoleiddiwr statudol y gweithlu gofal cymdeithasol sy’n gyfrifol am ddatblygu’r gweithlu gofal cymdeithasol, blaenoriaethu ymchwil gofal cymdeithasol a chefnogi gwella gofal cymdeithasol yng Nghymru.

Mae ein rôl o ran y blynyddoedd cynnar, er ar raddfa lai, yn ymestyn yn ôl i gyfnod Cyngor Gofal Cymru ac mae wedi’i chryfhau yn dilyn cyhoeddi *Cynllun 10 mlynedd y Gweithlu Gofal Plant, Chwarae a’r Blynyddoedd Cynnar*. Gan weithio fel partner strategol i’r llywodraeth, rydym yn cefnogi datblygiad a phroffesiynoli parhaus y gweithlu hwn.

Yn y ddogfen hon, rydym wedi cyfuno blaenoriaethau drafft ar gyfer y ddau sector yn un disgrifydd yn aml. Fodd bynnag, er y bydd uchelgeisiau a chyfleoedd a rennir ar draws y ddau sector, mae gan y naill sector a’r llall ei anghenion penodol. Yn ymarferol, mae ein gwaith yn adlewyrchu hynny, a byddwn yn awyddus i nodi’r gwahaniaeth yn glir yn ein cynllun strategol.

**Beth ydym ni’n ei wneud?**

Rydym ni’n:

* **datblygu’r gweithlu** fel eu bod yn meddu ar yr wybodaeth a’r sgiliau i ddiogelu, grymuso a chefnogi’r rhai sydd angen cymorth a gofal
* **gweithio gydag eraill i wella gwasanaethau** ar gyfer meysydd y cytunwyd arnynt fel blaenoriaeth genedlaethol
* **darparu gwybodaeth** i’r cyhoedd, y gweithlu a sefydliadau eraill
* **rhannu ymarfer** gyda’r gweithlu fel eu bod yn gallu darparu’r ymateb gorau i ddiwallu anghenion cymorth
* **pennu blaenoriaethau ar gyfer ymchwil** i gael tystiolaeth o’r hyn sy’n gweithio’n dda
* **pennu safonau** ar gyfer y gweithlu gofal a chymorth, gan eu gwneud yn atebol am eu gwaith.

Rydym yn cefnogi ac yn hyrwyddo arloesedd, yn rhannu gwybodaeth, ymarfer a phrofiadau ledled y maes gofal cymdeithasol yng Nghymru. Rydym yn gweithio gyda phartneriaid i sicrhau y gallwn gydweithio i wella canlyniadau i bobl a theuluoedd sy’n defnyddio gofal a chymorth, yn ogystal â’r rhai sy’n ei ddarparu. Byddwn yn gweithredu fel arweinydd, hyrwyddwr a llais dros ofal cymdeithasol a’r blynyddoedd cynnar, gan gynnig her adeiladol a chefnogaeth i weithwyr proffesiynol a darparwyr.

Ategir ein gwaith gan yr egwyddor bod oedolion a phlant sy’n defnyddio gofal a chymorth, yn ogystal â’u teuluoedd a’u gofalwyr, yn gweithio gyda’i gilydd i lunio penderfyniad neu wasanaeth sy’n gweithio iddyn nhw i gyd. Mae’r dull yn seiliedig ar werth ac ar yr egwyddor mai’r rhai sy’n defnyddio gwasanaeth sydd yn y sefyllfa orau i helpu i’w gynllunio. Byddwn yn gwneud hyn yn uniongyrchol yn ein gwaith lle bo hynny’n briodol, ond byddwn hefyd yn sicrhau bod y dull hwn yn rhan o’n holl gyngor i’r sector.

**Ein cynllun**

Bydd ein cynllun 5 mlynedd yn egluro sut rydym yn bwriadu gwireddu ein gweledigaeth a sicrhau’r canlyniadau a’r effaith gadarnhaol rydym i gyd am eu gweld. Ni fydd yn nodi manylion yr hyn a wnawn – caiff hyn ei gynnwys yn ein cynlluniau busnes blynyddol. Gallwch weld pa mor dda rydym yn gwneud o’i gymharu â’n cynlluniau busnes drwy’n diweddariadau chwarterol a gyhoeddir ar ein gwefan.

Bob blwyddyn, byddwn yn myfyrio ar yr hyn rydym wedi’i wneud i sicrhau ein bod yn parhau i wneud y pethau cywir yn y ffordd gywir, gan wneud newidiadau lle bo angen. Rydym yn croesawu eich adborth a’ch partneriaeth barhaus wrth i ni wneud ein gwaith. Bydd ein cynllun 5 mlynedd yn cael ei ddefnyddio gan Aelodau’r Bwrdd i graffu ar ein gwaith a’n cynnydd, gan ddwyn ein staff i gyfrif. Byddwn yn rhannu ein cynnydd gyda chi ar ein gwefan ac wrth gyfathrebu ac yn ein cyfarfodydd gyda chi.

**Ein gweledigaeth**

**Rydym am wella canlyniadau i blant ac oedolion sy’n dibynnu ar ofal a chymorth o safon, yn ogystal â’u teuluoedd a’u gofalwyr, fel eu bod yn gallu byw’r bywyd sy’n bwysig iddyn nhw.**

**Ein diben**

**Cefnogi ansawdd y gwasanaethau gofal cymdeithasol a’r blynyddoedd cynnar sy’n cael eu darparu gan weithlu a werthfawrogir, sy’n fedrus ac y gall pobl ymddiried ynddo**

Byddwn yn ceisio sicrhau gwelliannau drwy weithio gyda thair prif gynulleidfa i:

* rymuso a chefnogi datblygiad y gweithlu gofal cymdeithasol a’r blynyddoedd cynnar i ddarparu’r gofal a’r cymorth gorau posibl i’r oedolion, y plant a’r teuluoedd y maent yn gweithio gyda nhw
* gwella’r ddarpariaeth o wasanaethau i unigolion a theuluoedd drwy gefnogi rheolwyr, arweinwyr a pherchnogion gofal cymdeithasol a’r blynyddoedd cynnar
* darparu tystiolaeth a gwybodaeth i arweinwyr a phartneriaid strategol, i’w helpu gyda’r sgiliau i gynllunio a darparu’r gwasanaethau gofal a chymorth gorau posibl i’w cymunedau

Fel rhan o wasanaeth cyhoeddus ehangach Cymru, ein nod yw cefnogi’r blaenoriaethau ar gyfer llesiant cenedlaethau’r dyfodol, y sectorau gofal cymdeithasol a’r blynyddoedd cynnar, y cyhoedd a Llywodraeth Cymru.

Mae’r ymgynghoriad hwn yn cyflwyno ein blaenoriaethau drafft a fydd yn arwain at ganlyniadau sy’n gwneud gwahaniaeth i fywydau pobl. Byddwn yn adolygu’n rheolaidd sut rydym yn gwneud y defnydd gorau o’n cyllid, ein staff a’n partneriaethau. Rydym yn datblygu amrywiaeth o ddulliau i’n helpu i fesur effaith ein gwaith. Byddwn yn gweithio gyda rhanddeiliaid allweddol i bennu casgliad o fesurau a byddwn yn eu cynnwys yn fersiwn derfynol ein cynllun strategol, pan gaiff ei gyhoeddi yn ystod y gaeaf.

Dros y tudalennau nesaf, rydym wedi cyflwyno ein blaenoriaethau a’n cynigion ar gyfer yr hyn rydym am ei gyflawni, lle rydym yn awgrymu ein bod yn canolbwyntio ein hymdrechion a sut rydym am weithio gyda chi dros y pum mlynedd nesaf i wireddu ein gweledigaeth.

**Y gweithlu gofal cymdeithasol a’r blynyddoedd cynnar**

**Beth ydym ni eisiau ei gyflawni?**

Rydym am rymuso[[4]](#footnote-4) a chefnogi’r gweithlu gofal cymdeithasol a’r blynyddoedd cynnar i ddarparu’r gofal a’r cymorth gorau posibl i bobl, plant a theuluoedd. Mae hyn yn golygu y bydd y gweithlu gofal cymdeithasol a’r blynyddoedd cynnar yn cael ei werthfawrogi, yn fedrus ac yn un y gall pobl ymddiried ynddo

**Pwy yw ein prif gynulleidfaoedd?**

Mae gennym dair prif gynulleidfa ar gyfer y gwaith hwn. Yn gyntaf, pobl yn y gweithlu gofal cymdeithasol sydd eisoes yn gofrestredig gyda ni, fel rheoleiddiwr statudol y gweithlu yng Nghymru. Yn ail, dros y 5 mlynedd nesaf byddwn yn rheoleiddio grwpiau newydd o’r gweithlu, a fydd yn dod yn gofrestredig gyda ni. Yn drydydd, rydym yn gwybod fod pobl eraill sy’n gweithio ym maes gofal a chymorth, nad ydynt yn cael eu rheoleiddio nac yn gofrestredig gyda ni, er enghraifft Cynorthwywyr Personol a gyflogir drwy Daliadau Uniongyrchol, Gweithwyr Gwybodaeth, Cyngor a Chymorth a Chyfarwyddwyr Gwasanaethau Cymdeithasol. Rydym eisiau rhoi cyngor a chymorth i’r unigolion hyn hefyd drwy weithio mewn partneriaeth â chyrff cenedlaethol eraill.

**Erbyn diwedd 2026, byddwn yn grymuso ac yn datblygu’r gweithlu drwy:**

* ddarparu cydnabyddiaeth broffesiynol i’r gweithlu gofal cymdeithasol
* gwella eu cymwysterau, eu gwybodaeth a’u lefelau sgiliau
* cefnogi ymarfer sy’n seiliedig ar ddatblygiad proffesiynol parhaus
* gwella llesiant y gweithlu i gefnogi darpariaeth gwasanaeth o safon a chyfyngu’r niferoedd sy’n gadael y sector
* gweithredu lle nad yw ymarfer yn bodloni’r Cod Ymarfer Proffesiynol.

**Beth mae hyn yn ei olygu?**

Mae gweithwyr gofal cymdeithasol yn chwarae rhan hanfodol wrth gefnogi a gofalu am oedolion a phlant, gan gynnwys ein pobl mwyaf agored i niwed. Dangoswyd hyn gan ymateb anhygoel y gweithlu i’r pandemig COVID-19.

Byddwn yn parhau â’n dull o reoleiddio proffesiynol, sy’n seiliedig ar y safonau a nodir yn y Cod Ymarfer Proffesiynol ar gyfer Gofal Cymdeithasol. Byddwn yn parhau i gofrestru grwpiau newydd o weithwyr gofal cymdeithasol hefyd, a byddwn yn gweithio gyda’r sector blynyddoedd cynnar a gofal plant a’r Llywodraeth i ystyried sut y gellid cofrestru’r gweithlu hwnnw yn y dyfodol. Ond rydym am fynd ymhellach, wrth i ni adeiladu gweithlu proffesiynol cydnabyddedig yng Nghymru o fwy na 50,000 o bobl, rydym am sicrhau bod yr hyn a wnawn yn ddefnyddiol, yn gefnogol ac yn hygyrch i bawb sy’n gweithio ym maes gofal cymdeithasol a’r blynyddoedd cynnar.

Gwnaed gwaith sylweddol yn ystod y flwyddyn neu ddwy ddiwethaf o ran cydweithio i ddatblygu cyfres o gymwysterau sy’n addas i’r diben. Byddwn yn parhau i helpu’r sector i roi’r cymwysterau ar waith ar bob lefel gan gynnwys cynefino ac asesu. Rydym eisiau adeiladu diwylliant proffesiynol o ddysgu a datblygu parhaus ledled y gweithlu.

Wrth i ni addasu i effaith COVID-19, rydym am adeiladu ymhellach ar statws a chydnabyddiaeth gweithwyr gofal cymdeithasol a’r blynyddoedd cynnar. Mae llesiant y gweithlu yn hanfodol bwysig a byddwn yn blaenoriaethu hyn yn ein gwaith.

Byddwn yn parhau i ddatblygu rhwydweithiau digidol a hyfforddiant ar gyfer gweithwyr gofal cymdeithasol a’r blynyddoedd cynnar, er mwyn galluogi dysgu a rhwydweithio parhaus. Drwy weithio’n arloesol a defnyddio tystiolaeth, byddwn yn rhannu gyda’r gweithlu enghreifftiau o ofal sy’n gwneud gwahaniaeth cadarnhaol i bobl, fel eu bod yn gallu defnyddio’r enghreifftiau hyn i helpu oedolion, plant a’u teuluoedd i gael gofal a chymorth, ac i gyflawni’r hyn sy’n bwysig iddyn nhw.

Byddwn yn parhau i gyflawni ein dyletswyddau addasrwydd i ymarfer yn deg ac yn effeithlon, gan gynnig sicrwydd i’r cyhoedd am y gweithlu cofrestredig mewn modd tryloyw ac amserol. Byddwn yn ymgorffori egwyddorion newydd sydd â’r nod o fod yn sail i’n gwaith ac yn ceisio blaenoriaethu’r achosion mwyaf difrifol. Byddwn yn adolygu ein holl systemau i nodi ffyrdd o gryfhau diogelwch y cyhoedd ac i wneud y gorau o’n prosesau.

**Gyda rheolwyr ac arweinwyr gofal cymdeithasol a’r blynyddoedd cynnar**

**Beth ydym ni eisiau ei gyflawni?**

Rydym am i bobl allu manteisio ar wasanaethau gofal sy’n dosturiol, yn effeithlon ac yn effeithiol sy’n canolbwyntio ar yr hyn sy’n bwysig iddyn nhw, eu teuluoedd a’u gofalwyr. Er mwyn gwneud hyn, byddwn yn adeiladu ar ein perthynas â rheolwyr, arweinwyr, perchnogion ac Unigolion Cyfrifol ym maes gwasanaethau gofal cymdeithasol a’r blynyddoedd cynnar i wella ymarfer, cynyddu gwydnwch y gweithlu a sicrhau bod gofal yn cael ei werthfawrogi fel y dylai. Byddwn yn cefnogi cyflogwyr i ddenu, recriwtio a chadw gweithluoedd gofal cymdeithasol a’r blynyddoedd cynnar sy’n adlewyrchu’r cymunedau y maent yn eu gwasanaethu.

**Pwy yw ein prif gynulleidfaoedd?**

Rheolwyr gofal cymdeithasol a’r blynyddoedd cynnar, arweinwyr gwasanaethau sefydliadol, perchnogion gwasanaethau gofal cymdeithasol a’r blynyddoedd cynnar, ac unigolion cyfrifol.

**Erbyn diwedd 2026, byddwn yn cryfhau’r ddarpariaeth gwasanaethau gofal cymdeithasol a’r blynyddoedd cynnar drwy:**

* gael eu cydnabod fel siop un stop o ansawdd uchel, lle gall cyflogwyr a rheolwyr gael gwybodaeth ac arweiniad (gan gynnwys gwybodaeth ac arweiniad gan sefydliadau eraill)
* cefnogi newid mewn diwylliant sy’n rhoi pobl wrth wraidd y broses o gynllunio eu gofal a chymorth (ymarfer sy’n canolbwyntio ar ganlyniadau)
* gwella’r ffordd rydym yn buddsoddi yn hyfforddiant a dysgu’r gweithlu (er enghraifft drwy RhDGGCC a’n bwrsariaethau[[5]](#footnote-5)) i ddiwallu anghenion gofal cymdeithasol a’r blynyddoedd cynnar a’u helpu i ddarparu gwell gofal a chymorth
* cyfrannu at wella ymarfer drwy nodi a rhannu’r hyn a wnaeth wahaniaeth[[6]](#footnote-6)
* gweithio i leihau prinder staff.
* cyflawni newidiadau ym mhroffil y gweithlu fel ei fod yn adlewyrchu’r cymunedau y mae’n eu gwasanaethu’n well.

**Beth mae hyn yn ei olygu?**

Rydym wedi cefnogi rheolwyr, perchnogion, arweinwyr ac unigolion cyfrifol[[7]](#footnote-7) drwy amrywiaeth o fentrau, ond rydym eisiau gwneud mwy i’w cefnogi yn awr, gan ein bod yn cydnabod bod gennym rôl o ran eu cefnogi sy’n mynd y tu hwnt i reoleiddio’r gweithlu.

Amlygwyd yr heriau sy’n wynebu’r sector gan y cyfoeth o wybodaeth a gasglwyd gennym wrth i ni ddatblygu strategaeth ddrafft y gweithlu iechyd a gofal cymdeithasol – ac mae pandemig COVID-19 wedi pwysleisio a dwysáu’r heriau hyn. Mae arweinyddiaeth a rheolaeth gref a chadarn yn hanfodol os ydym am oresgyn yr heriau hyn, ac rydym wedi ymrwymo i weithredu ar y camau gweithredu yn y strategaeth ddrafft i gefnogi arweinwyr a rheolwyr.

Byddwn yn gweithio gyda chyflogwyr i fynd i’r afael â materion denu, recriwtio a chadw staff, a darparu hyfforddiant, gwybodaeth ac adnoddau iddynt, i wella’r ddarpariaeth o ofal a chymorth o ansawdd uchel i bobl, plant a theuluoedd. Byddwn yn sicrhau bod y gweithlu’n parhau i dyfu a datblygu i ddiwallu anghenion gofal a chymorth cynyddol y boblogaeth a modelau gofal gwasanaethau a chymunedol yn y dyfodol. Ar gyfer y gweithlu gofal cymdeithasol, byddwn yn defnyddio data a thystiolaeth, gan weithio gyda darparwyr i sicrhau ei fod yn adlewyrchu’r cymunedau y mae’n eu gwasanaethu’n well o ran ethnigrwydd, anabledd, rhyw a sgiliau yn y Gymraeg.

Byddwn yn datblygu’r sgiliau arbenigol sydd eu hangen i wella a thrawsnewid gwasanaethau gofal cymdeithasol, gan helpu arweinwyr ac ymarferwyr i ddod o hyd i ffyrdd newydd o wneud pethau a defnyddio tystiolaeth. Gan weithio gyda rheolwyr, arweinwyr a pherchnogion, byddwn yn datblygu gwasanaeth newydd i gefnogi cyflogwyr. Bydd y ‘gwasanaeth cyswllt cyflogwyr’ newydd hwn yn ystyried yr hyn y mae’r sector yn ei ddisgwyl gennym ni a’r hyn y gallwn ni ei wneud i roi’r gefnogaeth orau i gyflogwyr. Byddwn yn ystyried meysydd fel sut rydym yn ymateb i ymholiadau gweinyddol syml am gofrestru a chymorth wedi’i deilwra ar gyfer gwella gwasanaethau i’r rhai sy’n derbyn gofal a chymorth.

Byddwn yn rhannu ein gwybodaeth, ein tystiolaeth a’n data gyda rheolwyr, arweinwyr a pherchnogion i gefnogi’r gwaith o rannu ‘yr hyn sy’n gwneud gwahaniaeth’ ledled y sector a sut y gallant ddefnyddio’r wybodaeth hon yn eu gwasanaethau eu hunain. Byddwn yn gweithredu fel cyfaill cefnogol a beirniadol, gan herio darparwyr, cyflogwyr a pherchnogion i ddefnyddio data a thystiolaeth i ysgogi gwelliant ledled y maes gofal cymdeithasol. Rydym am sicrhau bod unrhyw gamau i fynd i’r afael ag anghydraddoldeb, gwahaniaethu a bwlio yn y gweithlu gofal cymdeithasol a’r blynyddoedd cynnar yn seiliedig ar y dystiolaeth gryfaf.

**Gydag arweinwyr a sefydliadau partner**

**Beth ydym ni eisiau ei gyflawni?**

Rydym am sicrhau bod arweinwyr strategol mewn gwasanaethau i oedolion a gwasanaethau i blant yn gallu cael gafael ar ddata, gwybodaeth o dystiolaeth, a sgiliau i’w helpu i drawsnewid gofal cymdeithasol mewn cymunedau. Rydym mewn sefyllfa unigryw i ddwyn ynghyd y wybodaeth a’r dystiolaeth sydd eu hangen i gefnogi’r gwaith o drawsnewid gwasanaethau gofal cymdeithasol, ac i lywio’r gwaith o ddatblygu sgiliau arwain ym maes gofal cymdeithasol yng Nghymru.

**Pwy yw ein prif gynulleidfaoedd?**

Mae ein cynulleidfaoedd yn cynnwys:

* sefydliadau cenedlaethol sy’n gyfrifol am wella gofal a chymorth i blant ac oedolion
* arweinwyr proffesiynol ledled y sectorau cyhoeddus, preifat a gwirfoddol yng Nghymru
* byrddau partneriaeth rhanbarthol
* cyrff academaidd proffesiynol
* aelodau etholedig

Byddwn yn parhau i weithio gyda gwasanaethau cyhoeddus eraill i gefnogi gwasanaethau cydgysylltiedig. Byddwn yn gweithio gyda sefydliadau sy’n cefnogi gofalwyr a gwirfoddolwyr di-dâl hefyd wrth iddynt chwarae rhan hollbwysig yn helpu pobl i fyw’r bywyd sy’n bwysig iddyn nhw.

**Erbyn diwedd 2026, byddwn yn cefnogi arweinwyr drwy:**

* eu hannog i weithio gyda’i gilydd ac ar draws ffiniau sefydliadol i gefnogi plant, oedolion a theuluoedd yn eu cymunedau yn y ffordd orau
* darparu adnoddau i wella sgiliau arwain
* eu galluogi i gael gafael ar ddata a thystiolaeth y gallant ei ddefnyddio wrth ymarfer[[8]](#footnote-8)
* datblygu capasiti a gallu ymchwil.

**Beth mae hyn yn ei olygu?**

Arweinyddiaeth system effeithiol ar draws y sectorau cyhoeddus, preifat a gwirfoddol yng Nghymru, lle mae sefydliadau’n cydweithio tuag at nod cyffredin, yw’r allwedd i newid a gwelliant parhaol. Rydym am weithio ledled Cymru i gefnogi’r gwaith o drawsnewid gofal, gan weithredu’n aml fel cyfaill beirniadol, ond cefnogol, i’r rhai sy’n gwneud penderfyniadau strategol.

Byddwn yn gweithio i ddarparu tystiolaeth gadarn i gefnogi’r newidiadau hynny. Bydd y dystiolaeth hon yn cynnwys ymchwil, data a deallusrwydd ffurfiol, yn ogystal â doethineb a phrofiadau’r gweithlu gofal cymdeithasol a phobl, plant a theuluoedd sy’n defnyddio gwasanaethau gofal cymdeithasol.

Rydym wedi ymrwymo i weithio gydag eraill. Byddwn yn parhau i weithio gydag arweinwyr ledled y sectorau cymunedol, cyhoeddus, preifat a gwirfoddol fel eu bod yn gallu cael gafael ar y dystiolaeth, y data a’r hyfforddiant sydd eu hangen arnynt i wneud penderfyniadau, llywio’r gwaith o gynllunio’r gweithlu, a nodi cyfleoedd hyfforddi a dysgu.

Bydd y gwaith hwn yn cysylltu â gwasanaethau rheng flaen ac yn seiliedig ar roi pobl sy’n defnyddio gofal a chymorth wrth wraidd trefniadau cynllunio a gofal. Byddwn yn defnyddio’r data, y dystiolaeth a’r wybodaeth o’n gwaith i lywio sgyrsiau cenedlaethol a datblygiadau polisi i wella’r canlyniadau i blant ac oedolion nawr ac yn y dyfodol. Fel sefydliad cenedlaethol, byddwn yn parhau i weithio ar draws ffiniau i gefnogi gwell gwasanaethau integredig i blant ac oedolion.

Byddwn yn gweithio gyda’n partneriaid i ddylanwadu ar y system gymhleth sy’n gysylltiedig â gwasanaethau gofal cymdeithasol yng Nghymru fel y gall pobl, eu teuluoedd a’u gofalwyr fyw’r bywyd sy’n bwysig iddyn nhw.

Mae gennym rôl hefyd o ran defnyddio ein tystiolaeth a’n harbenigedd i ddylanwadu ar eraill, gan gynnwys

* aelodau etholedig ar lefel leol, genedlaethol a’r DU
* cyrff proffesiynol ac academaidd
* gwasanaethau cyhoeddus eraill

**Pa effaith a gaiff ein cynllun pum mlynedd?**

Bydd llawer o ffactorau’n dylanwadu ar yr effaith a gawn dros y pum mlynedd nesaf, yn enwedig gweithredoedd ein partneriaid a natur y rôl y gofynnir i ni ei chyflawni wrth gefnogi dyheadau ac uchelgeisiau *Cynllun 10 mlynedd y Gweithlu Gofal Plant, Chwarae a’r Blynyddoedd Cynnar* Llywodraeth Cymru.

Ond mae angen i ni fod yn glir ynghylch yr effaith y byddwn yn ei chael lle mae gennym rôl uniongyrchol o ran gwneud gwahaniaeth cadarnhaol i’r gofal a’r cymorth a ddarperir yng Nghymru. O ganlyniad, byddwn yn datblygu ac yn monitro metrigau allweddol i asesu i ba raddau y mae gwelliannau’n cael eu cyflawni e.e. gwelliannau mewn canlyniadau, a newidiadau yn lefelau ymddiriedaeth, sgiliau a gwerth y gweithlu gofal cymdeithasol a’r blynyddoedd cynnar.

Rydym wedi datblygu’r datganiadau effaith drafft hyn i ddangos ble rydym yn bwriadu gwneud gwahaniaeth. Byddwn yn adolygu’r datganiadau hyn unwaith y byddwn wedi derbyn eich adborth am ein blaenoriaethau drafft ar gyfer y 5 mlynedd nesaf.

1. Mae cyflogwyr a’r gweithlu gofal cymdeithasol yn gwybod am y codau ymarfer ac yn eu rhoi ar waith.
2. Mae’r gweithlu cofrestredig yn addas i ymarfer.
3. Mae cyflogwyr a’r gweithlu gofal cymdeithasol a’r blynyddoedd cynnar yn gwerthfawrogi ein rôl o ran cefnogi cymwysterau a datblygiad proffesiynol parhaus y gweithlu.
4. Rydym yn cefnogi dysgu a datblygu gweithlu sy’n canolbwyntio ar yr hyn sy’n bwysig i bobl (plant ac oedolion) sy’n defnyddio gofal a chymorth.
5. Rydym yn cefnogi’r newid mewn ymarfer a diwylliant sy’n rhoi pobl wrth wraidd y broses o gynllunio eu gofal a chymorth (ymarfer sy’n canolbwyntio ar ganlyniadau).
6. Mae gofal cymdeithasol a’r blynyddoedd cynnar yn cael eu hystyried yn ddewisiadau gyrfa gwerthfawr a chadarnhaol gan y rhai sy’n gweithio yn y meysydd hyn, yn ogystal â chan broffesiynau eraill a’r cyhoedd.
7. Rydym yn cefnogi cynllunio’r gweithlu i sicrhau bod digon o weithwyr gofal cymdeithasol i ddarparu gwasanaethau i’r rhai sydd eu hangen.
8. Mae gennym weithlu gofal cymdeithasol a’r blynyddoedd cynnar sy’n adlewyrchu’r cymunedau y mae’n eu gwasanaethu o ran ethnigrwydd, rhyw anabledd a sgiliau yn y Gymraeg.
9. Rydym yn cyfrannu cyllid i’r sector gofal cymdeithasol i gefnogi anghenion dysgu a datblygu.
10. Mae gan y sector gofal cymdeithasol fwy o ymwybyddiaeth o ymchwil a thystiolaeth ac mae’n fwy agored i’w ddefnyddio i lywio’r gofal y mae’n ei ddarparu.
11. Mae cyflogwyr ac arweinwyr strategol yn ein hystyried yn sefydliad sy’n rhannu ‘yr hyn sy’n gwneud gwahaniaeth’ ledled y sector gofal cymdeithasol a’r blynyddoedd cynnar er mwyn gwella ansawdd gofal a gwasanaethau.
12. Rydym yn gwneud cyfraniad cadarnhaol at feithrin ymddiriedaeth y cyhoedd yn y gweithlu gofal cymdeithasol.
13. Mae arweinwyr strategol yn defnyddio ein tystiolaeth a’n dealltwriaeth i lywio’r penderfyniadau a wnânt am bolisi a datblygiad gwasanaethau gofal cymdeithasol a’r blynyddoedd cynnar.
14. Mae’r gweithlu, cyflogwyr ac arweinwyr strategol yn ystyried bod gennym lais awdurdodol ar ran y sector gofal cymdeithasol a’r blynyddoedd cynnar
15. Mae ein hadnoddau’n helpu cyflogwyr a’r gweithlu i ddarparu gofal o ansawdd uchel.

**Sut rydym yn sicrhau effaith o’n gwaith**

Bydd anghenion a heriau gofal cymdeithasol a’r blynyddoedd cynnar yn newid yn ystod y pum mlynedd nesaf. I ymateb i hynny, byddwn yn canolbwyntio mwy ar y rolau canlynol i gefnogi’r sectorau gofal cymdeithasol a’r blynyddoedd cynnar i sicrhau’r effaith rydym yn ceisio’i chael:

**Rheoleiddio ar gyfer gwella:** Byddwn yn adeiladu ar ein perthynas unigryw â’r gweithlu gofal cymdeithasol i wella ymarfer, cynyddu gwydnwch y gweithlu a sicrhau bod gofal yn cael ei werthfawrogi fel y dylai.

**Datblygu’r gweithlu:** Byddwn yn parhau i gefnogi datblygiad y gweithlu i ddiwallu anghenion plant ac oedolion sy’n defnyddio gofal a chymorth nawr ac yn y dyfodol.

**Mapiwr adnoddau:** Byddwn yn helpu arweinwyr a’r gweithlu i roi cynnig ar ffyrdd newydd o weithio a defnyddio tystiolaeth wrth ymarfer.

**Datblygu sgiliau ar gyfer trawsnewid a newid:** Byddwn yn datblygu sgiliau a chapasiti arwain ledled y maes gofal cymdeithasol a’r blynyddoedd cynnar. Gan ganolbwyntio’n benodol ar gefnogi trawsnewid a gwella ansawdd gwasanaethau gofal cymdeithasol.

**Darparu dealltwriaeth a thystiolaeth:** Byddwn yn darparu dealltwriaeth, dadansoddiadau a thystiolaeth i lywio gweithgareddau gwella a chefnogi’r broses o wneud penderfyniadau i helpu gofal cymdeithasol a’r blynyddoedd cynnar i ymateb yn gyffredinol i’r heriau a wynebir ganddynt.

**Sganio’r gorwel a braenaru:** Byddwn yn darparu dadansoddiad a rhagwelediad i helpu arweinwyr strategol i lywio’u ffordd drwy dirwedd ansicr.

**Dylanwadu ar y system:** Byddwn yn ffrind beirniadol i ofal cymdeithasol a’r blynyddoedd cynnar, gan ddylanwadu’n weithredol ar sefydliadau gwella ac arloesi a gweithio gyda nhw i sicrhau bod gwaith gwella yn cael ei gydweddu ac yn eglur.

**Beth nesaf?**

Nawr rydym yn gofyn i chi ein helpu i wneud yn siŵr y bydd ein cynllun 5 mlynedd yn ein rhoi ar ben ffordd. A ydym yn canolbwyntio ar y pethau cywir? A ydym yn bod yn ddigon eofn? Beth fydd canlyniadau ein gwaith?

Mae angen eich adborth arnom fel ein bod yn hyderus yn eich cefnogaeth wrth wneud i’n cynllun pum mlynedd gyfrannu at y gwelliannau rydym i gyd am eu gweld.

Llenwch yr holiadur isod i’n helpu i symud o gyfres o flaenoriaethau drafft i Gynllun Strategol o gamau gweithredu ar gyfer y pum mlynedd nesaf.

**Amdanoch chi/eich sefydliad**

A ydych yn ymateb i’r ymgynghoriad hwn:

|  |  |  |
| --- | --- | --- |
| 1. **fel unigolyn**
 |[ ]  **neu** | 1. **ar ran sefydliad**
 |[ ]
|  |
| **Os fel unigolyn, a ydych chi yn:** |  |  | **Rhowch enw’r sefydliad isod:** |  |
| Unigolyn sy’n defnyddio gofal a chymorth |[ ]   |  |  |
| Gweithiwr y blynyddoedd cynnar |[ ]   |  |  |
| Rheolwr gofal cymdeithasol |[ ]   |  |  |
| Gweithiwr gofal cymdeithasol |[ ]   |  |  |
| Gweithiwr cymdeithasol |[ ]   |  |  |
| Myfyriwr gwaith cymdeithasol |[ ]   |  |  |
| Perchennog lleoliad sy’n darparu gofal |[ ]   |  |  |
| Unigolyn cyfrifol |[ ]   |  |  |
| Cyflogwr gweithwyr gofal cymdeithasol |[ ]   |  |  |
| Gweithiwr addysg proffesiynol |[ ]   |  |  |
| Aelod o’r cyhoedd |[ ]   |  |
| Arall – disgrifiwch isod: |  |  |

**Cwestiynau ymgynghori**

Byddem yn croesawu eich barn am ein cynllun pum mlynedd a byddem yn ddiolchgar pe gallech roi o’ch amser i ateb y cwestiynau canlynol:

|  |
| --- |
| **1. A yw ein gweledigaeth a’n diben yn ddigon uchelgeisiol? (tudalen 6)**  |
| Ydy [ ]  Nac ydy [ ]  |
| Sylwadau |

|  |
| --- |
| **2. A yw’r hyn rydym am ei gyflawni’n glir?**  |
| Ydy [ ]  Nac ydy [ ]  |
| Sylwadau |

|  |
| --- |
| **3. A fydd yr hyn rydym am ei gyflawni yn cael unrhyw effeithiau cadarnhaol neu negyddol ar grwpiau â nodweddion gwarchodedig[[9]](#footnote-9)?**  |
| Bydd [ ]  Na fydd [ ]  |
| Os bydd, pa nodweddion gwarchodedig a pham? |

|  |
| --- |
| **4. Dros y misoedd nesaf byddwn yn datblygu ein Cynllun Cydraddoldeb Strategol.**  **Nodwch a hoffech fod yn rhan o grwpiau ffocws i drafod datblygiad ein cynllun Cydraddoldeb.**  **Os ydych yn cytuno, byddwn yn cadw eich manylion cyswllt fel ein bod ni’n gallu cysylltu â chi gyda rhagor o fanylion am y gwaith hwn.**  |
| Rhowch wybod i ni, gan ddefnyddio’r blwch sylwadau hwn, os hoffech fod yn rhan o drafodaethau pellach a chyfrannu at ddatblygiad ein Cynllun Cydraddoldeb Strategol. |

|  |
| --- |
| **5. Hoffem wybod eich barn am yr effeithiau y bydd ein cynllun strategol drafft a’n datganiadau effaith yn eu cael ar y Gymraeg, yn benodol ar:** **i) gyfleoedd i bobl ddefnyddio’r Gymraeg** **ii) trin y Gymraeg ddim llai ffafriol na’r Saesneg.** **Beth fyddai’r effeithiau hyn? Sut y gellid cynyddu effeithiau cadarnhaol, neu liniaru effeithiau negyddol?** Rhowch eich sylwadau yn y gofod isod: |
|  |

|  |
| --- |
| **6. A oes gennych unrhyw awgrymiadau am yr effaith rydych yn disgwyl ei gweld o’n gwaith dros y pum mlynedd nesaf? (tudalen 15)**  |
| Oes [ ]  Nac oes [ ]  |
| Sylwadau |

|  |
| --- |
| **7. A ydych chi’n cytuno â ffocws ein rolau o ran cyflawni ein heffaith? (tudalen 21)** |
| Ydw [ ]  Nac ydw [ ]  |
| Sylwadau |

|  |
| --- |
| **8. A oes unrhyw feysydd eraill yr hoffech i ni ganolbwyntio arnynt yn y dyfodol?**  |
| Oes [ ]  Nac oes [ ]  |
| Sylwadau |

**Mae eich barn yn bwysig i ni, felly os gwelwch yn dda:**

* **cwblhewch y cwestiynau ar-lein yn:** <https://www.surveymonkey.co.uk/r/cynllunstrategol>
* **cwblhewch y cwestiynau uchod ac e-bostiwch eich ymateb at: rhian.jones@gofalcymdeithasol.cymru**
* **cwblhewch y cwestiynau a’u postio at: Rhian Jones, Gofal Cymdeithasol Cymru, Tŷ South Gate, Wood Street, Caerdydd CF10 1EW.**
1. [https://gofalcymdeithasol.cymru/cms\_assets/file-uploads/Gwerth-Economaidd-y-Sector-Gofal-Cymdeithasol-i-Oedolion Cymru.pdf](https://gofalcymdeithasol.cymru/cms_assets/file-uploads/Gwerth-Economaidd-y-Sector-Gofal-Cymdeithasol-i-Oedolion_Cymru.pdf) [↑](#footnote-ref-1)
2. <https://llyw.cymru/sites/default/files/statistics-and-research/2019-07/180110-review-childcare-sector-cy.pdf> [↑](#footnote-ref-2)
3. <https://llyw.cymru/sites/default/files/publications/2020-06/grp-cynghorol-bame-y-prif-weinidog-ar-covid-19-adroddiad-yr-is-grp-economaidd-gymdeithasol.pdf> [↑](#footnote-ref-3)
4. Annog, cefnogi ac ennyn hyder. [↑](#footnote-ref-4)
5. Rhaglen Datblygu Gweithlu Gofal Cymdeithasol Cymru a bwrsariaethau gwaith cymdeithasol. [↑](#footnote-ref-5)
6. Gallai hyn ymwneud â meysydd gofal cymdeithasol penodol, megis plant sy’n derbyn gofal, plant sydd ar gyrion gofal neu gefnogaeth i oedolion hŷn. [↑](#footnote-ref-6)
7. O dan Ddeddf Rheoleiddio ac Arolygu Gofal Cymdeithasol (Cymru) 2016, rhaid i ddarparwyr gofal a chymorth enwi ‘Unigolyn Cyfrifol’ pan fyddant yn cofrestru eu gwasanaeth gydag Arolygiaeth Gofal Cymru. Gallai hyn fod yn berchennog, yn bartner, yn aelod o’r bwrdd neu’n uwch swyddog awdurdod lleol. Mae gan yr unigolyn cyfrifol rôl bwysig o ran rheoli’r gwasanaeth, ei adnoddau ac ansawdd y gofal a’r cymorth a ddarperir. [↑](#footnote-ref-7)
8. Gallai hyn ymwneud â meysydd gofal cymdeithasol penodol, megis plant sy’n derbyn gofal, plant sydd ar gyrion gofal neu gefnogaeth i oedolion hŷn. [↑](#footnote-ref-8)
9. Y nodweddion gwarchodedig yw: oedran, anabledd, ailbennu rhywedd, priodas a phartneriaeth sifil, beichiogrwydd a mamolaeth, hil, crefydd a chred, rhyw, a chyfeiriadedd rhywiol. [↑](#footnote-ref-9)